MAKRO ดีดบวก 2% หลังเพิ่มฟรีโฟลตแตะ 15% ลุ้นเข้า MSCI รอบใหม่
MAKRO ดีดบวก 2% รับเพิ่มฟรีโฟลตแตะ 15% ลุ้นเข้าดัชนี MSCI รอบใหม่ โบรกเคาะเป้า 39.78 บ.
MAKRO ดีดบวก 2% รับเพิ่มฟรีโฟลตแตะ 15% ลุ้นเข้าดัชนี MSCI รอบใหม่ โบรกเคาะเป้า 39.78 บ.
22 ธ.ค. 2565

ผู้สื่อข่าวรายงานว่าวันนี้(22 ธ.ค.65) ราคาหุ้นบริษัท สยามแม็คโคร จำกัด (มหาชน) หรือ MAKRO ณ เวลา 10:25 น. อยู่ที่ระดับ 38.25 บาท บวก 0.75 บาท หรือ 2.00% สูงสุดที่ระดับ 38.25 บาท ต่ำสุดที่ระดับ 37.75 บาท ด้วยมูลค่าการซื้อขาย 74.07 ล้านบาท

บริษัทหลักทรัพย์ ซีจีเอส-ซีไอเอ็มบี (ประเทศไทย) จำกัด ระบุในบทวิเคราะห์วันนี้(22 ธ.ค.65) ว่า แนะนำซื้อเก็งกำไรระยะสั้น MAKRO จากการที่เมื่อวานนี้ MAKRO ได้แจ้งกับตลาดว่าได้กระจายหุ้น Free Float ครบตามเกณฑ์ ส่งผลให้สัดส่วนรายย่อยถือ15.04% โดยจากข้อมูล ณ วันปิดสมุดทะเบียนเพื่อรวบรวมรายชื่อผู้ถือหุ้น ณ วันที่ 30 พ.ย.65
บริษัทฯ มีผู้ถือหุ้นรายย่อย จำนวน 110,182 ราย ที่ถือหุ้นรวมกันจำนวน 1,591,031,320 หุ้น หรือคิดเป็น 15.04% ของจำนวนหุ้นที่ชำระแล้วของบริษัทฯ (ไม่รวมผู้ถือหุ้นสามัญที่ถือหุ้นต่ำกว่าหนึ่งหน่วยการซื้อขาย) ซึ่งเป็นไปตามหลักเกณฑ์ที่ตลาดหลักทรัพย์ฯ กำหนดเรียบร้อยแล้ว
ทั้งนี้ส่งผลให้ MAKRO จะมี Free Float เข้าเกณฑ์ที่มีโอกาสที่จะได้รับการคัดเลือกเข้าสู่ดัชนี MSCI ในรอบต่อไปได้ (MAKRO มีมูลค่าหลักทรัพย์ตามราคาตลาดฯ 396,762 ล้านบาท ใหญ่เป็นอันดับ 10 ของตลาดฯ) แต่ยังไม่เข้าเกณฑ์เข้า SET50 ที่ต้องมี Free Float ไม่น้อยกว่า 20%
ส่วน CPALL (ก่อนหน้าที่มีการออกมายืนยันว่าไม่ได้มีการขายหุ้น big lot MAKRO ออกมา ยังถือ 34.97% ไม่เปลี่ยนแปลง) ก็จะได้ประโยชน์จากการที่ราคาหุ้น MAKRO ที่อาจปรับตัวสูงขึ้นทำให้มูลค่ากิจการ MAKRO ที่ CPALL ถืออยู่เพิ่มขึ้นตามและส่งผลบวกต่อราคาเป้าหมายของ CPALL
 นอกจากนี้ทั้ง MAKRO และ CPALL ยังได้ประโยชน์จากโครงการช้อปดีมีคืนอีกด้วย โดย Bloomberg consensus ให้ราคาเป้าหมายเฉลี่ย MAKRO ที่ 39.78 บาท และ CPALL อยู่ที่ 74.50 บาท